यू–१९ राष्ट्रिय क्रिकेट आजदेखि
आठ वर्षपछि यू–१९ राष्ट्रिय क्रिकेट प्रतियोगिता हुने भएको छ । सन् २०१३–१४ यता नेपाली क्रिकेटको सर्वोच्च निकाय क्यानमा देखिएको विवाद, अन्तर्राष्ट्रिय क्रिकेट परिषद्ले नेपालमाथि लगाएको निलम्बन, कोभिड–१९ लगायतले उमेर समूहको यस प्रतियोगिता हुन सकेको थिएन ।
काठमाडौँ — आठ वर्षपछि यू–१९ राष्ट्रिय क्रिकेट प्रतियोगिता हुने भएको छ । सन् २०१३–१४ यता नेपाली क्रिकेटको सर्वोच्च निकाय क्यानमा देखिएको विवाद, अन्तर्राष्ट्रिय क्रिकेट परिषद्ले नेपालमाथि लगाएको निलम्बन, कोभिड–१९ लगायतले उमेर समूहको यस प्रतियोगिता हुन सकेको थिएन ।नेपाल क्रिकेट संघ (क्यान) ले गत वर्ष नै चौधरी ग्रुपको वाइवाइसँग यू–१९ क्रिकेटका लागि सम्झौता गरेको थियो । तर कोभिडका कारण गत वर्ष प्रतियोगिता हुन सकेन । वाइवाइको प्रमुख प्रायोजनमा मंगलबार सुरु हुने यू–१९ राष्ट्रिय प्रतियोगिता मंसिर १९ सम्म चल्नेछ । नेपाली यू–१९ सँग वाइवाइ १६–१७ वर्षदेखि जोडिँदै आएको र अहिले त्यसलाई निरन्तरता दिन लागिएको चौधरी ग्रुपका नायब महाप्रबन्धक लालबाबु प्रसादले बताए । ग्रासरुटको विकास नगरेसम्म नेपाली क्रिकेटले सोच जस्तो फड्को मार्न नसक्ने मनन गर्दै यू–१९ लाई प्राथमिकता दिएको क्यानका कार्यबहाक सचिव प्रशान्तविक्रम मल्लले बताए । विगतमा समूह विभाजन गरेर राष्ट्रिय प्रतियोगिता आयोजना गरेकाले क्यानले निकै ठूलो आलोचना खेप्दै आएको थियो । राउन्ड रोबिन लिग संरचनामा गर्न लागिएको प्रतियोगितामा सहभागी ७ प्रदेशले एकअर्कासँग खेल्नेछन् र त्यसबाट शीर्ष दुई टोली फाइनल पुग्नेछन् । लिग चरणका खेलहरू त्रिवि क्रिकेट मैदान कीर्तिपुर, मूलपानी मैदान तथा फाइनल कीर्तिपुरमा हुनेछ । पुरस्कार राशि भने घोषणा गरिएको छैन । क्यानका क्रिकेट म्यानेजर विनोद दासले पुरस्कार राशिभन्दा पनि स्तरीय क्रिकेटलाई प्राथमिकतामा राखेको जनाउँदै पुरस्कार राशि केही दिनमा घोषणा गरिने जनाए । ‘यो उमेर समूहको प्रतियोगितालाई छनोटका आधारमा मात्र नभई नेपाली क्रिकेटको सेटअपका रूपमा हामीले राखेका छौं,’ उनले भने । डिसेम्बरको अन्त्यमा यूएईमा एसिसी यू–१९ एसिया कप हुने सम्भावना बलियो छ । त्यसैका अगाडि यू–१९ राष्ट्रिय प्रतियोगिता आयोजना गर्न लागिएको छ । एसिया कपको अझै टुंगो नलागे पनि क्यानले तयारी सुरु गरिसकेको दासले जनाए । क्यानका कोषाध्यक्ष रोशन सिंहले ट्रायल, जिल्ला, प्रदेश हुँदा राष्ट्रिय प्रतियोगितामा आइपुग्दा ७ सय खेलाडी सहभागी भएको जनाए । त्यसक्रममा पूरा प्रतियोगिता सम्पन्न गर्न ९३ लाख खर्च गरिने जनाए । चौधरी ग्रुपले प्रमुख प्रायोजकवापत ७० लाख दिनेछ र अपुग रकम डेभलपमेन्ट बजेटबाट खर्च गरिने उनले जनाए । पहिलो दिन प्रदेश १ ले वाग्मतीसँग त्रिवि क्रिकेट मैदान कीर्तिपुर तथा गण्डकी प्रदेशल लुम्बिनी प्रदेशसँग मूलपानी मैदानमा प्रतिस्पर्धा गर्नेछन् ।